
	Comisia pentru agricultură, silvicultură, industrie alimentară şi servicii  specifice

RAPORT

asupra propunerii legislative pentru completarea Legii nr.289/2002 privind perdelele forestiere de protecţie  

În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr. 34/2005, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru completarea Legii nr.289/2002 privind perdelele forestiere de protecţie, transmisă cu adresa nr.P.l.-x 578 din 28 noiembrie 2005 şi înregistrată sub nr.24/529/29.11.2005. 

La întocmirea raportului, Comisia a avut în vedere avizul favorabil al Consiliului Legislativ, avizul favorabil al Comisiei pentru administraţie publică, amenajarea teritoriului şi echilibru ecologic, avizul favorabil al Comisiei juridice, de disciplină şi imunităţi şi punctul de vedere al Guvernului, în care nu se susţine adoptarea iniţiativei legislative.                 

Propunerea legislativă are ca obiect de reglementare cointeresarea deţinătorilor de terenuri agricole pe care urmează să fie amplasate perdele forestiere de protecţie.
Propunerea legislativă pentru completarea Legii nr.289/2002 privind perdelele forestiere de protecţie face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, modificat şi completat prin H.C.D. nr. 34/2005,  domnul Dănuţ Iacob   –  director în Ministerul Agriculturii, Pădurilor şi Dezvoltării Rurale.  
La lucrările comisiei au fost prezenţi 23 de deputaţi, din totalul de 24 membri ai comisiei.

Propunerea legislativă a fost respinsă cu majoritate de voturi, înregistrându-se 9 voturi împotriva respingerii şi 14 voturi pentru respingere, în şedinţa din  13.12.2005, pentru următoarele considerente:
1. Scutirea de la plata redevenţei şi plata de despăgubiri atrage după sine micşorarea veniturilor bugetului de stat.

2. În aceste condiţii propunerea legislativă nu indică resursele financiare necesare acoperirii cheltuielilor, conform  dispoziţiilor art.15 din Legea nr.500/2002 privind finanţele publice, cu modificările şi completările ulterioare.  
Propunerea legislativă a fost respinsă de Senat în şedinţa din 21 noiembrie 2005.

Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.1 din Regulamentul Camerei Deputaţilor, modificat şi completat prin H.C.D. nr. 34/2005, este de competenţa decizională a Camerei Deputaţilor.

VICEPREŞEDINTE,


SECRETAR,

Adrian SEMCU      

